เขียนย่อหน้าเกี่ยวกับ ปัจจัยก่อนที่จะซื้อประกันชีวิต
ก่อนที่จะซื้อประกันชีวิตนั้น เราควรศึกษาปัจจัยต่าง ๆ ซึ่งมีอยู่ด้วยกัน 7 ข้อ ข้อแรก คือ การทบทวนตัวเองในด้านฐานะการเงินว่ามีความจำเป็นที่จะซื้อประกันชีวิตหรือไม่ ข้อที่ 2 คือ การหาบริษัทประกันชีวิตที่น่าเชื่อถือและไว้วางใจได้ เพื่อความสบายใจให้กับตนเอง ข้อที่ 3 ต้องตรวจสอบว่าตัวแทนประกันชีวิตมีใบอนุญาตและถูกต้องตามกฎหมายหรือไม่ ข้อที่ 4 เป็นการคำนวณว่าวงเงินสำหรับคุ้มครองจะตรงกับความต้องการของเราหรือไม่ หากเราเสียชีวิตคนที่เหลือจะมีวงเงินเพียงพอกับการใช้ชีวิตต่อหรือไม่ ข้อที่ 5 ต้องดูว่าฐานะการเงินจะเอื้ออำนวยต่อการเบี้ยประกันในทุกปีกรือไม่ ข้อที่ 6 ถ้าประกันชีวิตที่เราจะทำไม่ถูกใจ ต้องดูว่ามีประกันแบบอื่นๆ อีกหรือไม่ที่ตรงกับใจของเรา และข้อสุดท้าย คือ ต้องศึกษาอย่างละเอียดว่ากรมธรรม์ประกันชีวิตที่เราต้องการมีเงื่อนไขที่สำคัญอย่างไรบ้าง

บทเรียนจากย่อหน้านี้

จะซื้อประกันชีวิต ควรคิดถึงอะไรก่อนบ้าง?


1. จำเป็นต้องซื้อประกันชีวิตมั้ย? ไม่จำเป็นต้องซื้อประกันทุกแบบ เพราะประกันแต่ละแบบก็เหมาะสำหรับจุดประสงค์ที่ต่างกันไป เลือกแบบที่เหมาะสมเราที่สุดดีกว่า เริ่มจากการลองทบทวนตัวเองก่อนเลย ไม่ว่าจะเป็นสถานะการเงิน ภาระหน้าที่ที่ต้องดูแล สุขภาพโดยรวม คนที่มีพร้อมทุกอย่าง ไม่ลำบากเรื่องเงิน ยังไม่มีปัญหาด้านสุขภาพ ประกันก็อาจจะยังไม่จำเป็น เพราะลำพังแค่เงินที่ตัวเองมีอยู่ก็พอใช้แล้วหากตัวเองต้องตายไป คนที่ต้องทำงานหาเลี้ยงครอบครัวที่ไม่มีรายได้ หรือฐานะไม่ได้ร่ำรวย ประกันก็อาจจะสำคัญสำหรับเขาเพราะหากเขาตาย เงินคุ้มครองจากประกันก็จะช่วยให้ครอบครัวเขาดำรงชีวิตอยู่ต่อไปได้ ตรงนี้ลองปรึกษากับตัวแทนประกันดูได้ว่าควรทำมากน้อยแค่ไหน


2. บริษัทประกัน น่าเชื่อถือมั้ย? เพราะต้องส่งเบี้ยประกันให้บริษัททุกๆ ปี ควรหาบริษัทที่มีประวัติดีและมั่นคง สามารถเป็นที่ไว้วางใจได้ เพื่อความสบายใจ


3. ตัวแทนประกัน ไว้ใจได้มั้ย? ก่อนจะซื้อประกันกับใคร สามารถเช็กได้นะว่าตัวแทนประกันมีใบอนุญาตมั้ย ถูกต้องตามกฎหมายรึเปล่า ยังไม่หมดอายุใช่มั้ย อันนี้เป็นด่านแรกที่ต้องผ่าน ดูโดยรวมว่าตัวแทนประกันมีความน่าเชื่อถือมั้ย เป็นใครมาจากไหน มีความชัดเจนในการอธิบายมั้ย สงสัยอะไรเขาก็ควรไขข้อสงสัยแบบไม่คลุมเครือ


4. วงเงินคุ้มครอง ตรงตามความต้องการมั้ย? หากรู้แล้วว่าต้องทำประกันแน่ๆ ก็ลองคิดคำนวณดูว่าถ้าตาย คนที่อยู่ข้างหลังเราต้องมีเงินเท่าไรถึงจะเพียงพอต่อการใช้ชีวิต


5. เบี้ยประกัน เป็นมิตรกับงบมั้ย? การจะได้วงเงินคุ้มครอง ต้องจ่ายเบี้ยประกันทุกๆ ปีตามที่สัญญากำหนด อาจจะ 10 ปี 15 ปี แล้วแต่รูปแบบ ถ้ารู้ว่าฐานะการเงินไม่เอื้ออำนวยก็ควรพิจารณาตัวเลือกอื่นๆ ที่ไม่ลำบากตัวเองมากจนเกินไป ควรสำรวจรายรับรายจ่ายของตัวเอง ดูว่ามีหนี้สินอื่นๆ ที่ติดค้างชำระรึเปล่า ถ้ามีหนี้เยอะ การจ่ายประกันทุกๆ ปีก็อาจจะรบกวนสภาพคล่อง


6. ประกันแบบอื่นๆ ตรงใจกว่ามั้ย? ทบทวนประกันชีวิต 5 แบบ: ตลอดชีพ, ชั่วระยะเวลา, สะสมทรัพย์, บำนาญ และควบการลงทุน แต่ละแบบมีประโยชน์และเงื่อนไขต่างกันไป ขึ้นอยู่ว่าต้องการแบบไหน เช่น สมมติรู้ตัวว่าจะทำงานมีรายได้อีกแค่ 10 ปี ก็ควรเลือกประกันที่จ่ายเบี้ยไม่เกิน 10 ปี เพราะถ้าเกินกว่านั้นอาจจะรบกวนสถานะทางการเงินได้ หรือ ถ้าใครต้องการความคุ้มครองแค่ชั่วระยะเวลา เช่น 20 ปีพอ ก็ไม่จำเป็นต้องเลือกประกันแบบตลอดชีพ จะได้ไม่ต้องจ่ายแพงเกินจำเป็น


7. อย่าลืมศึกษาเงื่อนไขสำคัญๆ ของกรมธรรม์ บางครั้งอาจจะมีคำถามว่า ทำไมบริษัทประกันไม่จ่ายค่าสินไหมล่ะ ก่อนตกลงใจทำประกันชีวิต ก็อย่าลืมว่า กรมธรรม์ประกันชีวิตส่วนใหญ่มีข้อยกเว้นความคุ้มครองซึ่งไม่แตกต่างกันมาก เช่น ผู้รับผลประโยชน์ฆ่าผู้เอาประกัน (เจ้าของกรมธรรม์) หรือ ผู้เอาประกันฆ่าตัวตายภายใน 1 ปี นับจากวันทำสัญญาหรือวันต่ออายุสัญญาครั้งสุดท้าย ซึ่งหากเกิดเหตุแบบนี้ บริษัทประกันก็จะไม่จ่ายสินไหมให้ แต่จะคืนเบี้ยที่ชำระมาทั้งหมดกลับไปเท่านั้น ยิ่งถ้าซื้อประกันสุขภาพพ่วงกับประกันชีวิต ก็จะมีข้อยกเว้นความคุ้มครองที่เกี่ยวกับระยะเวลาที่เกิดโรคหลังจากกรมธรรม์มีผลบังคับ หรือโรคที่เป็นมาก่อนทำประกัน เป็นต้น อีกด้วย ทางที่ดีก็ถามตัวแทนประกันก่อนตัดสินใจทำประกัน หรือศึกษาให้ดีเมื่อได้รับกรมธรรม์ เพราะมีสิทธิ์ที่จะขอยกเลิกกรมธรรม์ประกันชีวิตที่เพิ่งทำได้ ภายใน 15 วันนับตั้งแต่เซ็นเอกสารรับมอบกรมธรรม์จากบริษัท โดยบริษัทจะคืนเบี้ยที่ชำระมาแล้วให้ พร้อมหักค่าใช้จ่าย 500 บาท และค่าตรวจสุขภาพตามจริง
ความรู้ทางการเงิน,ตลาดการเงิน & ผลิตภัณฑ์และบริการทางการเงิน